‘Voorgestelde SEB-kodes vir regsberoep moet teengestaan word’(Argieffoto) Solidariteit se Regsgilde het Dinsdag sy kommentaar op die voorgestelde swart ekonomiese bemagtiging (SEB)-kodes vir die regsberoep ingedien. In dié kommentaar staan die gilde die voorgestelde kodes wat SEB-regulasies op privaat praktyke wil afdwing, teen. Henru Krüger, sektorhoof van die professionele gilde by Solidariteit, meen gelykheid behoort nie met staatsinmenging in die vorm van wetgewing afgedwing te word nie. Hy sê sodanige wetgewing sal noodlottig wees vir die meer as 80% van regsfirmas in Suid-Afrika wat deur enkelpraktisyns bestuur word. “Enige voorstel dat regstellende aksie meganies toegepas kan word, moet verwerp word. Wat die regering nou doen is om regulasies op ŉ sektor te wil afdwing wat homself kan reguleer,” sê Krüger. “Verder staar die staat hom weereens vas teen kwotas eerder as om die werklike behoefte raak te sien en die huidige situasie binne gemeenskappe realisties te beoordeel.” In sy kommentaar voer Solidariteit aan dat maatreëls wat daarop gemik is om diskriminasie uit die verlede te herstel met die nodige omsigtigheid geformuleer moet word om nie die waardigheid van alle betrokkenes onnodig aan te tas nie. “Regstellende aksie moenie as straf of vergelding ingestel word nie. Die Regspraktisynsraad moet daarteen waak dat die stappe wat gedoen word om gelykheid te bevorder, nie die waardigheid van individue skend nie. Gelykheid kan onmoontlik bevorder word wanneer regulasies onbillik en sonder insig afgedwing word.”